Diari Oficial de la Generalitat Valenciana


Sumari del DOGV 9931, del 06-09-2024 (2024/8448)

RESOLUCIÓ de 9 d’agost de 2024, per la qual s’aproven les bases reguladores i la convocatòria d’ajudes econòmiques en concepte de subvenció dirigides als centres docents privats concertats sostinguts amb fons públics per al desenrotllament d’un programa de capacitació digital en el marc del programa C19.I01.P04, «Competències digitals per a la infància» (CODI), dirigit a l’alumnat d’entre 9 i 17 anys, dins del Pla de recuperació, transformació i resiliència, per al curs 2024-2025.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9931

Data del DOGV
:   06-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8448

CVE
:   HRCA-V-9952-1682

Data del document
:   09-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * alfabetització digital
    * ensenyament privat

ÍNDEX

Primer. Aprovació de les bases reguladores.

Segon. Aprovació de la convocatòria per a la concessió de subvencions.

Tercer. Incidència en el pressupost de la Generalitat.

Quart. Delegació de competències.

Quint. Eficàcia.

Annex I. Bases reguladores i convocatòria per a la concessió d’ajudes en concepte de subvenció dirigides als centres docents privats concertats sostinguts amb fons públics per al desenrotllament del programa de capacitació digital «Competències digitals per a la infància» (CODI) entre l’alumnat de 9 a 17 anys pertanyent al Pla de recuperació, transformació i resiliència.

Primera. Objecte i finalitat.

Segona. Règim normatiu.

Tercera. Entitats beneficiàries i requisits de participació.

Quarta. Notificació, autorització i comunicació d’ajudes públiques.

Quinta. Finançament de les ajudes econòmiques.

Sexta. Obligacions dels beneficiaris.

Sèptima. Concurrència amb altres ajudes.

Octava. Gastos subvencionables i exclusions.

Novena. Tipus i quantia de les ajudes.

Dècima. Contractació.

Onzena. Subcontractació.

Dotzena. Coordinador/a del programa.

Tretzena. Requisits i funcions dels/de les professionals encarregats d’impartir la formació en competències digitals.

Catorzena. Termini d’execució.

Quinzena. Sol·licituds i documentació.

Setzena. Notificacions.

Dessetena. Tramitació.

Dihuitena. Comissió assessora i avaluadora.

Denovena. Criteris de selecció i atorgament.

Vintena. Resolució de la convocatòria de subvencions.

Vint-i-unena. Pagament i justificació de les subvencions concedides.

Vint-i-dosena. Pèrdua o minoració, sancions administratives i reintegrament de la subvenció.

Vint-i-tresena. Seguiment i control.

Vint-i-quatrena. Control específic dels fons Mecanisme de recuperació i resiliència.

Vint-i-cinquena. Règim d’infraccions i sancions.

Vint-i-sisena. Mesures d’informació, comunicació i visibilitat.

Vint-i-setena. Transparència i informació pública de les subvencions.

Vint-i-huitena. Protecció de dades personals.

Vint-i-novena. Acceptació de les bases.

Annex II. Sol·licitud i autorització de participació en el programa de capacitació digital en el marc del programa «Competències digitals per a la infància» (CODI) fora de l’horari lectiu.

Annex III. Comunicació oficial a l’alumnat de la seua admissió en el programa de capacitació digital en el marc del programa «Competències digitals per a la infància» (CODI), dins del Pla de recuperació, transformació i resiliència.

Annex IV. Declaració de compromís en relació amb l’execució d’actuacions del Pla de recuperació, transformació i resiliència.

Annex V (a i b). Declaració d’absència de conflicte d’interessos.

Annex VI. Model de declaració de cessió i tractament de dades en relació amb l’execució d’actuacions del Pla de recuperació, transformació i resiliència (Orde HFP/1030/2021).

L’impacte econòmic i social derivat de la crisi sanitària generada per la COVID-19 ha fet necessari impulsar la recuperació i la reactivació de tots els sectors econòmics, així com protegir i crear ocupació. En el Consell Europeu de 21 de juliol de 2020 es va aprovar la posada en marxa de l’Instrument europeu de recuperació, en el desplegament del qual el Parlament i el Consell van dictar el Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència (d’ara en avant, MRR), que es finançarà amb el nou fons Next Generation EU.

L’MRR té quatre objectius principals: promoure la cohesió econòmica, social i territorial de la UE; enfortir la resiliència i la capacitat d’ajust dels estats membres; mitigar les repercussions socials i econòmiques de la crisi de la COVID-19, i donar suport a les transicions ecològica i digital. Tots van dirigits a restaurar el potencial de creixement de les economies de la UE, fomentar la creació d’ocupació després de la crisi i promoure el creixement sostenible.

Per a aconseguir estos objectius, cada estat membre ha de dissenyar un pla nacional de recuperació i resiliència que incloga les reformes i els projectes d’inversió necessaris per a aconseguir-los.

El 30 d’abril de 2021 es va publicar en el BOE el contingut de l’Acord del Consell de ministres de 27 d’abril de 2021, en virtut del qual s’aprova el Pla espanyol de recuperació, transformació i resiliència (d’ara en avant PRTR). Este pla es desplega a través de deu polítiques palanca, entre elles la número set, «Educació i coneixement, formació continuada i desenrotllament de capacitats». Les anteriors polítiques palanca mencionades integren 30 components o línies d’acció, l’objecte de les quals és articular de manera coherent i complementària les diferents iniciatives tractores prioritàries de reforma estructural, tant de tipus regulador com d’impuls a la inversió per a contribuir a aconseguir els objectius generals del pla. El component 19 és el referit en el Pla nacional de capacitats digitals (digital skills) dins del qual s’enquadra la present actuació. Concretament, el programa «Competències digitals per a la infància» (CODI) correspon a la inversió 1, mesura 3 del component 19, Pla nacional de competències digitals, enfocada a competències digitals bàsiques de xiquetes, xiquets i adolescents en risc d’exclusió digital. El programa CODI té com a objectiu la formació en competències digitals bàsiques, en horari no escolar, a xiquetes, xiquets i adolescents. El nombre d’alumnes que ha de formar la Comunitat Valenciana per a complir la fita és de 25.909.

El ple de la Conferència Sectorial d’Infància i Adolescència, celebrat el dia 13 de desembre de 2022, va aprovar i va donar conformitat a l’assumpte denominat «Acord pel qual s’aprova la proposta de distribució territorial, per import de 50 milions d’euros, de fons per a la formació en competències digitals per a xiquetes, xiquets i adolescents en situació de vulnerabilitat, per a les comunitats i ciutats autònomes susceptibles de ser beneficiàries en el marc del programa «Competències digitals per a la infància (CODI)» del PRTR.

Les ajudes econòmiques en concepte de subvenció dirigides als centres docents privats concertats sostinguts amb fons públics per al desenrotllament del programa de capacitació digital en el marc del programa «Competències digitals per a la infància» (CODI) dins del PRTR per al curs 2024-2025 es concediran en règim de concurrència competitiva, d’acord amb el que s’establix en l’article 23 i següents, de la Llei 38/2003, de 17 de novembre, general de subvencions (d’ara en avant LGS), així com el que s’establix en el seu reglament, aprovat per Reial decret 887/2006, de 21 de juliol.

Les subvencions estaran subjectes, també, a la normativa de l’MRR, en particular, al Reglament (UE) núm. 2021/241 del Parlament Europeu i del Consell, de 12 de febrer de 2021, pel qual s’establix l’MRR; al Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del PRTR; a l’Orde HFP/1030/2021, de 29 de setembre, per la qual es configura el sistema de gestió del PRTR, a l’Orde HFP/1031/2021, de 29 de setembre, per la qual s’establix el procediment i format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d’execució pressupostària i comptable de les mesures dels components del PRTR, així com les altres disposicions que resulten aplicables i a l’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executen el PRTR. També s’ajustaran al que s’establix en el Pla de mesures antifrau, de prevenció de conflicte d’interessos, absència de doble finançament i adequació del règim d’ajudes d’estat del Ministeri per a la Transició Ecològica i el Repte Demogràfic. Finalment, estes bases reguladores seran compatibles i s’adaptaran al procediment en matèria de conflicte d’interessos que preveu el mateix Pla de mesures antifrau.

La Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, establix en l’article 81, sobre l’escolarització, que als centres escolars, zones geogràfiques o entorns socials en els quals hi haja una concentració d’alumnat en situació de vulnerabilitat socioeducativa, les administracions educatives duran a terme iniciatives per a compensar esta situació. Per a això es podran establir actuacions socioeducatives conjuntes en el territori amb les administracions locals i entitats socials, incloent-hi atenció especial en l’oferta educativa extraescolar i d’oci educatiu, i accions d’acompanyament i tutorització amb l’alumnat que estiga en esta situació i amb les seues famílies.

La Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana (DOGV 9580, 21.04.2023), té com a finalitat promoure i garantir la permanència en el sistema educatiu de l’alumnat de les zones rurals més enllà de l’ensenyança bàsica i aconseguir els principis d’equitat, no-discriminació i igualtat d’oportunitats que regixen el sistema educatiu, així com l’execució de les accions i els programes que incidisquen en el manteniment i impuls de la llengua i la cultura pròpies com a eixos de cohesió social i territorial. Respecte a l’accés en les tecnologies de la informació i la comunicació, l’article 28 assenyala en l’apartat segon que en els programes de formació en competències digitals es prioritzaran els municipis en risc de despoblament.

L’article 164.e de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LHIS) permet, en atenció a l’especificitat de les subvencions, que en el cas que les bases reguladores tinguen naturalesa d’acte administratiu, es puguen aprovar conjuntament les bases i la convocatòria; així mateix, el Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del PRTR, establix en l’article 61.1 que «les bases reguladores de les subvencions finançables amb fons europeus podran incorporar la convocatòria d’estes», este apartat d’acord amb el que s’establix en la Disposició final primera, Títols Competencials, té la naturalesa de legislació bàsica.

S’ha aprovat per la Resolució de 28 de gener de 2024 el Pla estratègic de subvencions de la Conselleria d’Educació, Universitats i Ocupació, que inclou una nova línia de subvenció que s’incorpora a este document amb l’objectiu que oferisca la informació relativa a l’activitat subvencional de la Conselleria de manera completa i integrada, per a afavorir amb això la transparència en la gestió i la informació a la ciutadania.

És molt rellevant el que es disposa en l’article 23 del Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19, per a la concessió de subvencions de concurrència competitiva vinculades a inversions, accions o projectes inclosos en l’MRR. En este article s’establix que per a estes subvencions s’aprovaran en un únic expedient, mitjançant la resolució de la persona titular de la conselleria competent per raó de la matèria, les bases reguladores, la convocatòria i la modificació, si és el cas, del Pla estratègic de subvencions. A més, s’establix que en esta mena d’expedients únicament hauran de complir-se, amb caràcter d’urgència, els tràmits següents: resolució d’inici, informe de l’Advocacia General i informe de la Intervenció Delegada.

Segons el paràgraf anterior, sense perjuí del que s’establix en la normativa aplicable general que requerix l’aprovació prèvia de les bases reguladores, es justifica que per a estes subvencions es realitze l’aprovació conjunta de les bases reguladores i la convocatòria mitjançant esta resolució.

A més, mitjançant l’article 22 del mateix decret llei es determinen els compromisos de gasto de caràcter plurianual i s’establixen de manera específica el límit d’anualitats a les quals es podran aplicar el gasto i el límit percentual de gasto que s’ha d’imputar en els exercicis següents a aquell en el qual es realitze el compromís del gasto. Tot això, per a gestionar estos fons finançats per l’instrument de recuperació anteriorment indicat.

Quant al que disposa l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s’indica que estes subvencions no estan subjectes a l’obligació de notificació o comunicació prèvia a la Comissió Europea, perquè no concorren tots els requisits de l’article 107.1 del Tractat de Funcionament de la Unió Europea, atés que la subvenció pública concedida, per la naturalesa de l’actuació que es finança i pel fet de ser una prestació que efectuen els centres amb caràcter gratuït, no suposa un avantatge econòmic, no falseja ni pot falsejar la competència, ni afecta els intercanvis comercials entre els estats membres.

Així mateix, les subvencions respectaran la normativa mediambiental aplicable (principi d’absència de dany significatiu o «do no significant harm») d’acord amb el que s’establix en el Reglament (UE) núm. 2020/852, del Parlament Europeu i del Consell, de 18 de juny de 2020, relatiu a l’establiment d’un marc per a facilitar les inversions sostenibles i pel qual es modifica el Reglament (UE) 2019/2088, i l’etiquetatge climàtic i digital, en observança del que es preveu en el PRTR, aprovat per Consell de Ministres el 27 d’abril de 2021 i pel Reglament (UE) núm. 2021/241 del Parlament Europeu i del Consell, de 12 de febrer de 2021, pel qual s’establix l’MRR, en totes les fases del disseny i execució dels projectes i de manera individual per a cada actuació.

A més, durant la tramitació de la resolució ha quedat garantit el principi de transparència amb la seua publicació oficial en la pàgina web de la Conselleria d’Educació, Cultura, Universitats i Ocupació, per tal que puga ser conegut per la ciutadania este text, de conformitat amb la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

En el procés d’elaboració d’esta resolució, d’acord amb el que es disposa en l’article 23 del Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19, que establix les mesures d’agilitació de les subvencions, s’ha emés l’informe de l’Advocacia General de la Generalitat i l’informe de la Intervenció Delegada de la conselleria competent en matèria d’educació, tot això amb el caràcter d’urgència.

Per tot això, a proposta de la persona titular de la direcció general competent en matèria d’innovació i inclusió educativa, d’acord amb les atribucions que em conferix l’article 28 de la Llei 5/1983, de 30 de desembre, del Consell, així com per l’article 4 del Decret 136/2023 de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, l’article 160 apartats 2 i 4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’Orde 9/2024, de 25 d’abril, de la Conselleria d’Educació, Universitat i Ocupació, per la qual es desplega el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació,

RESOLC

*Primer. Aprovació de les bases reguladores*

S’aproven les bases reguladores per a la concessió d’ajudes econòmiques en règim de subvenció, per concurrència competitiva, dirigides als centres docents privats concertats sostinguts amb fons públics per a dur a terme, en el curs 2024-2025, un programa de capacitació digital destinat a l’alumnat d’entre 9 i 17 anys en el marc del programa «Competències digitals per a la infància» (CODI) del PRTR, que s’arrepleguen en l’Annex I.

*Segon. Aprovació de la convocatòria per a la concessió de subvencions*

S’aprova la convocatòria per a la concessió d’ajudes econòmiques en concepte de subvenció dirigides als centres docents privats concertats sostinguts amb fons públics per a dur a terme, en el curs 2024-2025, un programa de capacitació digital destinat a l’alumnat d’entre 9 i 17 anys, «Competències digitals per a la infància» (CODI), en el marc del projecte C19.I01.P04 «Programa de formació en competències digitals per a xiquetes, xiquets i adolescents en situació de vulnerabilitat» del PRTR, d’acord amb els documents que figuren com a Annexos I, II, III, IV, V a i b i VI.

*Tercer. Incidència en el pressupost de la Generalitat*

Les subvencions que es concedisquen a l’empara d’esta resolució seran finançades per la Unió Europea, en el marc del Component 19, del PRTR del Govern d’Espanya, pel qual s’aplica l’MRR dels fons Next Generation de la UE.

*Quart. Delegació de competències*

En virtut de l’article 68.3b en relació amb l’article 63 de la Llei 5/1983, de 30 de desembre, del Consell, es delega en la persona titular de la Secretaria Autonòmica d’Educació la facultat de concedir o denegar estar ajudes, i se li autoritza a adoptar les mesures oportunes per al compliment i l’aplicació d’esta resolució i per a resoldre totes les incidències.

*Quint. Eficàcia*

Esta resolució produirà efectes des de l’endemà de publicar-se en el *Diari Oficial de la Generalitat Valenciana*.

Contra la present resolució, que esgota la via administrativa, podrà interposar-se un recurs potestatiu de reposició davant del mateix òrgan en el termini d’un mes a partir de l’endemà de la publicació de la present resolució, de conformitat amb el que es preveu en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb el que s’establix en l’article 10, així com en l’article 46 apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s’estime pertinent.

  

València, 9 d'agost de 2024

José Antonio Rovira Jover

Conseller d'Educació, Cultura, Universitats i Ocupació

Esta disposició conté annexos. Consulteu-ne la versió en PDF.